左散騎常侍東海徐公
作者：宋庠
朝代：宋

paragraphs: 徐公真丈夫，不獨文章伯。
江南兵未解，主憂臣慘戚。
公願紓其難，苦求使上國。
庶獲一言伸，少息苞茅責。
其君驚且歎，執手涕沾臆。
謂言知爾晚，何此忠義激。
天子叱在殿，誚讓雷霆赫。
公亦從容對，曾不渝神色。
仁者必有勇，斯亦古遺直。
書大略其小，我有春秋癖。
所以此詩中，不言公翰墨。
庶警事君心，勉旃希令德。